15 foto’s wat wys hoe prinses Diana was voordat sy ’n koninklike geword het - Goeie Huishouding
Prinses Diana se jongmeisiejare het baie vroeër as die gewone vrou s’n geëindig toe sy op 19 verloof raak en op 20 trou. Maar voor haar sprokiestroue het lady Diana Spencer ’n taamlike stil lewe gelei wat klavierlesse, los werkies en ’n eg-70’s-strooimeisierok ingesluit het.
Diana Frances Spencer is op 1 Julie 1961 gebore en die toekomstige koninklike het in ’n adellike gesin op die Sandringham-landgoed in Norfolk grootgeword.
Diana het ’n baie stil lewe gelei totdat haar ouers se onaangename egskeiding in 1969 die skinderblaaie gehaal het, berig die Washington Post. Hier speel die negejarige ’n potjie kroukie toe die gesin in Wes-Sussex op vakansie was.
Diana was eers in ’n voorbereidingskool en daarna ’n kosskool. Sy het veral in klavier en ballet uitgeblink, en volgens die webwerf van die koninklike huishouding het sy ’n spesiale toekenning vir gemeenskapsdiens ontvang.
Die tiener (met eg-70’s-jeans!) het ’n ponie genaamd Scuffle gehad. Teen 1975 sou sy lady Diana Spencer word nadat haar pa die titel earl Spencer geërf het.
Gedurende die tyd toe sy ’n Switserse afrondingskool bygewoon het, was Diana strooimeisie by haar suster Lady Jane Spencer se troue in Londen. In hierdie stadium het sy reeds vir prins Charles ontmoet – terwyl hy met haar ander suster, lady Sarah, uitgegaan het.
In 1980 het die regmatige erfgenaam ernstige belangstelling in die 19-jarige as potensiële bruid begin toon. Diana het op hierdie tydstip in Londen gewoon en afwisselend as dansafrigter, kinderoppasser en kleuterskoolassistent gewerk. Hier is sy by haar werk by die Young England Kindergarten in Pimlico.
Teen die herfs van daardie jaar het die pers snuf in die neus van die ontluikende verhouding gekry. Toe hierdie foto in September geneem is, het “Shy Di” na bewering “agteruit in ’n boom vasgery terwyl sy probeer bestuur en haar gesig terselfdertyd vir die fotograaf verberg het”.
Toe Diana in November ’n uitnodiging na die koningin se eie huis in Sandringham ontvang, is gerugte van ’n verlowing verder aangeblaas. Hier is sy ’n week voor die besoek voor haar woonstel in Londen afgeneem.
Voordat sy haar status as mode-ikoon verwerf het, het die toekomstige bruid ’n eenvoudige woljas oor haar aandrok vir prinses Margaret se 50ste verjaardagpartytjie gedra. Nie lank daarna nie sou sy honderde ontwerpersrokke besit.
In Desember is lady Diana Spencer weer voor haar woonstel afgeneem. Sy sou die eerste Engelse vrou in eeue wees wat met ’n regmatige erfgenaam trou, en die eerste een in die koninklike geskiedenis wat voor haar troue gewerk het.
Prins Charles het haar in Februarie 1981 gevra om te trou. Sy het haar verloofring – ’n 18-karaat-saffier omring deur 14 diamante – uit die Gerrard-katalogus gekies.
Met die troudatum vir Julie vasgestel, ontspan lady Diana Spencer in rubberstewels en ’n informele trui terwyl sy en die prins die Skotse koninklike residensie Balmoral besoek.
Mense drom saam om die toekomstige prinses tydens ’n besoek aan Tetbury op 22 Mei 1981 te siene te kry.
In die somerdae voor die troue het die media het Diana gereeld gevolg. Hier is sy in Windsor ná die Ascot-wedrenne op 16 Junie 1981.
Die konstante media-aandag het sy tol geëis. By een polowedstryd daardie Julie het die “meedoënloosheid van die paparazzi” die twintigjarige in trane gehad, het die Washington Post destyds berig. Met nog net ’n paar dae oor voor haar troue het haar lewe in die kollig amptelik begin.
16 goed wat jy nie van prinses Diana geweet het nie
Prins George en prinses Charlotte het ook die diens bygewoon